**Ministru kabineta noteikumu projekta “****Grozījums Ministru kabineta 2002. gada 21. maija noteikumos Nr. 194 "Izglītības programmu minimālās prasības arhitekta profesionālās kvalifikācijas iegūšanai"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | **Projekta galvenais mērķis ir nodrošināt Eiropas Savienības tiesību normu pārņemšanu Latvijā, lai personas varētu iegūt arhitekta kvalifikāciju, kuru atzīst Eiropas Savienībā, un izmantot tiesības piedalīties brīva darbaspēka kustībā.** Projekts stāsies spēkā Oficiālo publikāciju un tiesiskās informācijas likumā noteiktajā kārtībā**.** |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts “Grozījums Ministru kabineta 2002. gada 21. maija noteikumos Nr. 194 “Izglītības programmu minimālās prasības arhitekta profesionālās kvalifikācijas iegūšanai”” (turpmāk – noteikumu projekts) izstrādāts saskaņā ar: 1) likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 6. panta 2. punktu un 7. panta pirmo daļu, 2) Eiropas Parlamenta un Padomes 2013.gada 20.novembra Direktīvu 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (turpmāk – direktīva 2013/55/ES)[[1]](#footnote-1);3) Eiropas Parlamenta un Padomes 2005.gada 7.septembra Direktīvu 2005/36/EK par profesionālo kvalifikāciju atzīšanu (turpmāk – direktīva 2005/36/EK);4) Ministru kabineta 2019.gada 19. marta sēdē doto uzdevumu (prot. Nr.14 43.§ 4. punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Spēkā ir Ministru kabineta 2002. gada 21. maija noteikumi Nr. 194 “Izglītības programmu minimālās prasības arhitekta profesionālās kvalifikācijas iegūšanai” (turpmāk – noteikumi Nr. 194), kuri nosaka izglītības satura minimālās prasības kvalifikācijas iegūšanai arhitekta profesijā.  Latvija ir saņēmusi Eiropas Komisijas 2019. gada 24. janvāra formālo paziņojumu pārkāpuma procedūras lietā Nr.2018/2296, kurā norādīts uz to, ka Latvija nav korekti pārņēmusi vairākas direktīvas 2005/36/ES tiesību normas attiecībā uz minimālajām izglītības prasībām arhitekta kvalifikācijas iegūšanai. Noteikumu projekta mērķis ir novērst neatbilstību starp direktīvu 2005/36/EK un noteikumiem Nr. 194.  Direktīvas 2005/36/EK 46. pantā ir noteiktas minimālās prasības arhitekta kvalifikācijas iegūšanai. Saskaņā ar direktīvas 2005/36/EK 46. panta 1. punktu arhitekta apmācībā ietilpst: a) vismaz piecu gadu augstākā izglītība, kura noslēdzas ar universitātes līmeņa eksāmena nokārtošanu; b) ne mazāk kā četru gadu augstākā izglītība, ko noslēdz eksāmens un diploms, kas apliecina 2 gadus ilgu profesionālo praksi saskaņā ar direktīvas 2005/36/EK 46. panta 4. punkta nosacījumiem.  Saskaņā ar direktīvas 2005/36/EK 46. panta 4. punktu prakse var notikt tikai pēc pirmo trīs studiju gadu beigām un vismaz vienam prakses gadam jābalstās uz zināšanām un prasmēm, kas uzskaitītas direktīvas 2005/36/EK 46. panta 2. punktā. Prakse var notikt jebkurā valstī, taču veicama tās personas/struktūras uzraudzībā, kuru ir apstiprinājusi piederības dalībvalsts kompetentā iestāde, kura to novērtē.  Reglamentēto profesiju likuma 8. panta otrās daļas 1. punktā ir noteikts direktīvas 2005/36/EK 46. panta 1.punkta b) apakšpunktam atbilstošais ceļš arhitekta izglītības un kvalifikācijas ieguvei, proti, tā var būt vismaz četru pilna laika studiju gadu ilga izglītības programma, kuru papildina divus gadus ilga praktiskā darba pieredze sertificēta arhitekta uzraudzībā. Tomēr ne reglamentēto profesiju likumā, ne noteikumos Nr. 194 nav noteiktas direktīvas 2005/36/EK 46.panta 4. punktā izklāstītās prasības šai divu gadu ilgajai praksei. Līdz ar to direktīvā 2005/36/EK noteiktās prasības arhitekta kvalifikācijas iegūšanai Latvijas tiesību aktos nav pārņemtas pilnībā un noteikumu projekts šo neatbilstību novērš.  Direktīvas 2005/36/EK 46. panta 4. punktā ir noteikts, ka šīs prakses īstenošanā ir jābūt iesaistītai kompetentajai institūcijai, kas apstiprina personu vai institūciju, kuras pārraudzībā praksi var iziet, neatkarīgi no tā, vai prakses norises vieta būtu Latvijā vai kādā no Eiropas Savienības dalībvalstīm vai Eiropas Brīvās tirdzniecības asociācijas dalībvalstīm. Noteikumu projekts paredz noteikt, ka direktīvas 2995/36/EK 46.panta 4.punktā minētās kompetentās institūcijas pienākumus Latvijā veic institūcija, kas saskaņā ar Būvniecības likumu un Ministru kabineta 2018.gada 20. marta noteikumiem Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” izsniedz arhitekta prakses sertifikātus)[[2]](#footnote-2) (turpmāk – kompetentā institūcija). Arhitekta prakses sertifikātus kompetentās institūcijas izsniedz pēc arhitektu kompetences pārbaudes un tie ir uzskatāmi par direktīvas 2005/36/EK 46. panta 4. punkta trešajā teikumā minēto apstiprinājumu tam, ka sertificētam arhitektam ir tiesības vadīt topošā arhitekta praktiskā darba pieredzes ieguvi Latvijā. Ja divu gadu ilgo praktiskā darba pieredzi topošais arhitekts iegūst kādā no Eiropas Savienības dalībvalstīm vai Eiropas Brīvās tirdzniecības asociācijas dalībvalstīm, tai ir jānotiek tādas personas vai institūcijas pārraudzībā, kurai attiecīgajā valstī ir tiesības veikt patstāvīgu profesionālo darbību arhitekta profesijā. Tā kā direktīvā 2005/36/EK noteiktās prasības arhitekta kvalifikācijas ieguvei ir identiskas un saistošas visām Eiropas Savienības dalībvalstīm un Eiropas Brīvās tirdzniecības asociācijas dalībvalstīm, ir pamats uzskatīt, ka, praktiskā darba pieredzi iegūstot praktizējošu arhitektu pārraudzībā, topošie arhitekti gan Latvijā, gan minētajās ārvalstīs var iegūt pienācīgu profesionālo pieredzi, lai iegūtu tiesības saņemt arhitekta kvalifikāciju. Tā kā dokumentu par arhitekta kvalifikācijas piešķiršanu var izdot tikai augstskola, praktiskā darba pieredzes ieguves īstenošanai un novērtēšanai ir nepieciešama cieša sadarbība starp augstskolu un kompetento institūciju.  Studiju programmas, kuru apguves rezultātā piešķir arhitekta kvalifikāciju, īsteno Rīgas Tehniskā universitāte[[3]](#footnote-3) un Biznesa, mākslas un tehnoloģiju augstskola "RISEBA"[[4]](#footnote-4) un abos gadījumos tās ir studiju programmas, kuras atbilst prasībai, kas noteikta reglamentēto profesiju likuma 8. panta otrās daļas 2.punktā, proti, “vismaz piecus gadus ilgas pilna laika studijas augstskolā”. Abos gadījumos tās ir profesionālā maģistra studiju programmas, programmas izglītības klasifikācijas kods ir 47581, studiju programma atbilst Latvijas kvalifikāciju ietvarstruktūras 7. līmenim, piešķirtā kvalifikācija “arhitekts” atbilst 5. profesionālās kvalifikācijas līmenim. Šobrīd Latvijā netiek īstenotas studiju programmas, kuru apguves rezultātā piešķir arhitekta kvalifikāciju, kuras atbilst prasībai, kas noteikta reglamentēto profesiju likuma 8. panta otrās daļas 1.punktā, proti, vismaz četru gadu ilgas studijas un noteikumu projektā noteiktā divu gadu ilga praktiskā darba pieredze sertificēta arhitekta uzraudzībā. Līdz ar to noteikumu projektā noteiktais šobrīd ir uzskatāms par teorētiski iespējamu arhitekta kvalifikācijas ieguves īstenošanas ceļu, ko augstskolas var veikt, licencējot un akreditējot attiecīgu studiju programmu, kurā tiktu nodrošinātas vismaz četru gadu ilgas teorētiskas studijas un divu gadu ilga prakse, iegūstot praktiskā darba pieredzi. Šādas studiju programmas apguves rezultātā piešķirtajai kvalifikācijai arhitekts ir jābūt tāda paša līmeņa kvalifikācijai kā tā, kuru saņem Rīgas Tehniskās universitātes un Biznesa, mākslas un tehnoloģiju augstskolas "RISEBA" studiju programmās, proti, tai jāatbilst Latvijas kvalifikāciju ietvarstruktūras 7. līmenim, piešķirtajai kvalifikācijai “arhitekts” jāatbilst 5. profesionālās kvalifikācijas līmenim. Ja noteikumu projektam atbilstošas studiju programmas tiktu veidotas, tās atbilstu studiju programmām ar pirmo un otro koda ciparu 49 saskaņā ar Ministru kabineta 2017. gada 13. jūnija noteikumu Nr. 322 ”Noteikumi par Latvijas izglītības klasifikāciju” 1.pielikumu. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija (turpmāk – ministrija).  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais attieksies uz1. augstskolām, ja tās izstrādās, licencēs, akreditēs un īstenos attiecīgas studiju programmas arhitekta kvalifikācijas ieguvei,
2. kompetentajām institūcijām, ,
3. personām, kas iegūst kvalifikāciju arhitekta profesijā.
 |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar noteikumu projektu tiek pārņemta direktīva 2005/36/EK |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva 2005/36/EK, regula 2015/983 |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2005/36/EK 46. panta 4.punkts | Noteikumu projekts  | Tiks ieviesta pilnībā | Neparedzēs stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| - | - | - |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tiks publicēts ministrijas tīmekļa vietnē pirms tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēs līdzdarboties noteikumu projekta apspriešanā, sniedzot viedokli par noteikumu projektu, kas publicēts ministrijas tīmekļa vietnē. |
| 3. | Sabiedrības līdzdalības rezultāti | Saņemtie ekspertu viedokļi tiks izvērtēti un iespēju robežās ņemti vērā noteikumu projekta izstrādē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | 1. Augstskolas, ja tās izstrādās, licencēs, akreditēs un īstenos noteikumu projektam atbilstošas studiju programmas arhitekta kvalifikācijas ieguvei,
2. kompetentās institūcijas.
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ja augstskolas izstrādās, licencēs, akreditēs un īstenos noteikumu projektam atbilstošas studiju programmas arhitekta kvalifikācijas ieguvei, tas ietekmēs šo augstskolu darbību, kā arī kompetento institūciju darbību.Tā kā šobrīd netiek plānotas šādas studiju programmas, nav iespējams novērtēt iespējamās izmaiņas iesaistīto institūciju darbībā. |
| 3. | Cita informācija | Nav.  |

Izglītības un zinātnes ministre I. Šuplinska

Vīza:

Valsts sekretāre L. Lejiņa

I.Stūre, 67047899

Inese.Sture@izm.gov.lv

1. Ņemot vērā, ka ar direktīvu 2013/55/ES ir veikti grozījumi direktīvā 2005/36/EK, ērtības labad šajā anotācijā turpmāk tiks lietota atsauce tikai uz direktīvu 2005/36/EK. [↑](#footnote-ref-1)
2. Saskaņā ar Ekonomikas ministrijas tīmekļvietnē <https://em.gov.lv/lv/nozares_politika/buvnieciba/buvspecialisti/> publicēto informāciju, būvspeciālistu kompetences novērtēšanu un patstāvīgās prakses uzraudzību arhitektūras jomā veic Latvijas Arhitektu savienība un SIA “Serteks”. [↑](#footnote-ref-2)
3. <https://eplatforma.aika.lv/index.php?r=site%2Fprogram%2Fview&id=851> [↑](#footnote-ref-3)
4. <https://eplatforma.aika.lv/index.php?r=site%2Fprogram%2Fview&id=1837> [↑](#footnote-ref-4)